У рамках ХХІ Мінскай міжнароднай кніжнай выставы-кірмаша прайшла сустрэча са знакамітай беларускай пісьменніцай, намінанткай на Нобелеўскую прэмію па літаратуры Святланай Алексіевіч. Яе новая кніга “Час сэканд хэнд” выйшла адначасова ў Маскве, Парыжы, Берліне і Стакгольме. А нядаўна і ў перакладзе на беларускую мову ў выдавецтве “Логвінаў”. Па сутнасці, гэта першая за апошнія гадоў 25 кніга Алексіевіч, выдадзеная ў Беларусі. Нягледзячы на негалосную забарону на імя пісьменніцы ў нашай краіне, чытачоў і прыхільнікаў у яе тут мноства. І ўсе прыйшлі ў невялічкі павільён ААТ “Белкніга” на кніжную выставу, як на споведзь або як на сеанс да псіхатэрапеўта. Усе хацелі пачуць нейкае тлумачэнне, адказы на пытанні “чаму?” і “за што?”. Нехта з натоўпу так наўпрост і запытаўся: “Чаму мы такія?” І ўсе з разуменнем засмяяліся. Гэта быў такі самаіранічны смех. Смех людзей, якім за сябе і сорамна, і крыўдна…